
REFERAT DE APROBARE A PROIECTULUI DE HOTĂRÂRE
privind aprobarea participării Municipiului Timişoara, în calitate de partener, în cadrul proiectului pilot BILBAO AS-FABRIK TRANSFER NETWORK, în traducere: REȚEAUA DE TRANSFER BILBAO AS-FABRIK, acronim  AS TRANSFER, finanțat în cadrul Programului URBACT III, Mecanismul de transfer Acțiuni Inovative Urbane şi a contribuţiei Municipiului Timişoara în acest proiect

Motivul emiterii proiectului de hotărâre

1. Descrierea situaţiei actuale
La începutul anului 2021, prin intermediul asociaţiei EUniverCities, Municipiului Timișoara i-a fost transmisă propunerea de a se alătura acestui proiect pilot căreia i s-a dat curs şi care a fost aprobat spre finanţare. EUniverCities este o asociație europeană în cadrul căreia oraşele de mărime medie şi universităţile lor lucrează împreună pentru a-şi îmbunătăţi cooperarea. În cadrul acestei asociații Primăria Municipiului Timișoara colaborează în tandem cu Universitatea de Vest, care este implicată în mai multe proiecte de cercetare legate de tema industriilor 4.0 și care va fi partener strategic al Primăriei în cadrul proiectului.
Prin scrisoarea nr. SC2021-2605/29.01.2021, Municipiul Timişoara și-a asumat angajamentul de a fi partener al proiectului în cazul în care proiectul va fi aprobat spre finanțare.
Prin adresa înregistrată la Primăria Municipiului Timişoara cu nr. SC2021-6712/11.03.2021, Secretariatul Programului URBACT III înștiințează liderul de proiect cu privire la aprobarea spre finanțare a proiectului AS TRANSFER.

2. Schimbări preconizate şi rezultate aşteptate
Proiectul pilot AS TRANSFER prevede crearea unei reţele de schimb de cunoștințe cu oraşe care lucreazã pe concepte privind industria 4.0 şi transferul inovaţiei conceptului AS-FABRIK, dezvoltat de oraşul Bilbao din Spania, în alte alte trei orașe europene. Liderul proiectului este Bilbao Ekintza – Societatea de dezvoltare economică a orașului Bilbao/Spania, iar partenerii de proiect sunt Agenția de Dezvoltare Regională a orașului Bielsko-Biala/Polonia, Municipiul Tartu/Estonia și Municipiul Timișoara/România.
Proiectul AS TRANSFER oferă Municipiului Timișoara posibilitatea de a transfera know-how-ul, dezvoltat de orașul Bilbao în conceptul AS-FABRIK, pentru transformarea digitală a industriei și adaptarea forței de muncă la noile cerințe. Metodologia dezvoltată de orașul Bilbao pentru a spori colaborarea dintre autoritățile locale, universități și mediul economic ar inspira crearea unui nou ecosistem în Timișoara cu impact relevant în ceea ce privește modul de abordare local. Programele de formare adaptate - dezvoltate pentru studenți, antreprenori și profesioniști pentru a dobândi abilități și competențe pentru a satisface noile cerințe din industrie și modalitățile eficiente de a sprijini crearea și dezvoltarea de noi întreprinderi și locuri de muncă specializate - ar inspira și ajuta autoritățile locale să adopte măsuri pentru a crește competitivitatea industriei locale și a o conecta mai bine la cerințele de transformare digitală.
Inițiativa AS TRANSFER va fi, de asemenea, utilă pentru a promova clădirea și infrastructura de cercetare și dezvoltare dedicată specializării inteligente: Incuboxx - Infrastructură regională de afaceri în sectorul IT&C, care aparține Municipiului Timișoara, precum și pentru dezvoltarea și adaptarea serviciilor oferite de CERC - Centrul Regional de Competențe și Dezvoltare a Furnizorilor în Sectorul Automotive, o altă investiție a Municipiului Timișoara, un centru de învățare și dezvoltare pentru industria automotive, situat în Parcul Industrial Freidorf.
Ca rezultat final, oraşele partenere în acest proiect pilot vor trebui sã dezvolte planuri de investiţii/acțiune pentru a finanţa soluţii inovatoare.

3. Alte informaţii
Proiectul se implementează pe o durată de 18 luni începând cu data de 9 martie 2021, data aprobării de către Comitetul de Monitorizare al Programului URBACT III, până la data de 9 septembrie 2022.
Valoarea totală a proiectului este de 502.825,00 EUR.  Bugetul aferent Municipiului Timișoara este de 100.115,00 EUR, din care contribuția UE prin FEDR este de 70.080,50 EUR (reprezentând 70% din bugetul alocat). Cofinanțarea națională de la bugetul de stat prin MDLPA este de 13.014,95 EUR (13%), iar contribuția proprie a Municipiului Timișoara este de 17.019,55 EUR (17% din bugetul alocat).

4. Concluzii
Considerăm necesară şi oportună aprobarea proiectului de hotărâre privind aprobarea participării Municipiului Timişoara, în calitate de partener, în cadrul proiectului pilot BILBAO AS-FABRIK TRANSFER NETWORK, în traducere: REȚEAUA DE TRANSFER BILBAO AS-FABRIK, acronim  AS TRANSFER, finanțat în cadrul Programului URBACT III, Mecanismul de transfer Acțiuni Inovative Urbane şi a contribuţiei Municipiului Timişoara în acest proiect.

